LOXLEY อุทธรณ์เรียกค่าเสียหาย 6 พันลบ. จี้ “กองสลากฯ” เดินหน้า “หวยออนไลน์” ตามแผนเดิม
LOXLEY อุทธรณ์เรียกค่าเสียหาย 6 พันลบ. จี้ "กองสลากฯ" เดินหน้า “หวยออนไลน์” ตามแผนเดิม 
29 มิ.ย. 2561

นายพิเศษ ดิศวัฒน์ กรรมการผู้จัดการและประธานเจ้าหน้าที่บริหาร บริษัท ล็อกซเล่ย์ จีเท็ค เทคโนโลยี จำกัด (LGT) บ.ย่อยของ บริษัท ล็อกซเล่ย์ จำกัด (มหาชน) หรือ LOXLEY เปิดเผยว่า บริษัทฯ เตรียมอุทรณ์ต่อศาลปกครองสูงสุดภายใน 30 วัน เพื่อยืนยันจะดำเนินการบริการระบบเกมสลากต่อ และเรียกร้องค่าชดเชยเพิ่มหลังคำตัดสินศาลปกครองกลางมีคำพิพากษากรณีสัญญาจ้างบริการระบบเกมสลาก สั่งให้สำนักงานสลากกินแบ่งรัฐบาลจ่ายค่าชดเชยความเสียหายให้แก่บริษัทจำนวน 945 ล้านบาท พร้อมดอกเบี้ย 7.5%
ทั้งนี้ บริษัทฯ มีความตั้งใจที่จะดำเนินโครงการระบบเกมสลากต่อ เนื่องจากสามารถลดปัญหาหวยใต้ดิน และยังช่วยแก้ไขเรื่องการจำหน่ายล็อตเตอรี่เกินราคา เมื่อพิจารณาประเทศเพื่อนบ้านในภูมิภาคเดียวกัน ได้จำหน่ายสลากออนไลน์เกือบทุกประเทศ ซึ่งวิเคราะห์มาแล้วว่ามีผลดีมากกว่าผลเสีย และแต่ละประเทศได้วางแนวทางอย่างรอบคอบ
สำหรับมูลค่าความเสียหายจากการลงทุนทำระบบเกมสลากและติดตั้งเครื่องจำหน่ายสลากทั่วประเทศกว่า 5,500 ตู้ มีมูลค่ากว่า 3,200 ล้านบาทไม่รวมดอกเบี้ย แต่ศาลสั่งให้ชดเชยเพียง 945 ล้านบาท บริษัทจึงเตรียมเรียกร้องค่าชดเชยให้เต็มจำนวนดังกล่าวต่อ
“เราสามารถทำตู้สลากต่อได้เพราะเกณฑ์ พรบ.สามารถทำได้ถึง 5 เกม แต่ที่กองสลากไม่ทำอันนี้ต้องไปถามเขา แต่เรายืนยันจะยื่นอุทรณ์ต่อศาลปกครองสูงสุดใน 2 ประเด็นคือ เดินหน้าทำโครงการนี้ต่อ และเรียกร้องเงินชดเชยให้ครบจำนวนลงทุน” นายพิเศษ กล่าว
ขณะเดียวกัน นางตุ้มทอง มุสิกรัตน์ รองผู้อำนวยการรักษาการในตำแหน่งผู้อำนวยการ สำนักงานสลากกินแบ่งรัฐบาล เปิดเผยว่า กรณีที่บริษัท ล็อกซ์เลย์ จีเทค เทคโนโลยี จำกัด ยื่นฟ้องสำนักงานสลากกินแบ่งรัฐบาล เมื่อวันที่ 7 เมษายน 2554 ข้อหาผิดสัญญา เรียกค่าเสียหาย โดยขอให้ศาลปกครองกลางชดใช้ค่าเสียหายจำนวน 3,167 ล้านบาท พร้อมดอกเบี้ยร้อยละ 7.5 ต่อปี รวมเป็นเงินทั้งสิ้น 6,204,627,642 บาท
ขณะที่ต่อมาคณะกรรมการสลากกินแบ่งรัฐบาลชุดปัจจุบัน และสำนักงานสลากกินแบ่งรัฐบาล ได้นำเหตุผลและข้อเท็จจริงที่เกี่ยวข้องเข้าชี้แจงต่อศาลปกครองกลาง เพื่อปกป้องและรักษาผลประโยชน์ของหน่วยงานภาครัฐและเพื่อประโยชน์สูงสุดของประชาชน แม้ว่าเหตุการณ์ดังกล่าวจะไม่ได้เกิดขึ้นในห้วงของคณะกรรมการสลากกินแบ่งฯ ชุดปัจจุบันก็ตาม จนกระทั่งศาลปกครองกลาง ได้มีคำพิพากษา ให้สำนักงานสลากฯ ชำระค่าเสียหายให้กับบริษัท ล็อกซ์เลย์ฯ จำนวนเงิน 945 ล้านบาท พร้อมดอกเบี้ยในอัตราร้อยละ 7.5 ต่อปี ของต้นเงิน รวมเป็นเงินทั้งสิ้น 1,442 ล้านบาท ซึ่งน้อยกว่าค่าเสียหายที่ทางบริษัทฯได้ยื่นฟ้องให้สำนักงานฯ ชดใช้